STUDIJŲ KOKYBĖS VERTINIMO CENTRO

DIREKTORIUS

ĮSAKYMAS

DĖL REIKALAVIMŲ ĮGALIOTŲ AUKŠTŲJŲ MOKYKLŲ TEIKIAMAI INFORMACIJAI APIE 2024 METAIS VYKDYTĄ AKADEMINĮ PRIPAŽINIMĄ

2024 m. lapkričio 20 d. Nr. V-124

Vilnius

Siekdamas užtikrinti Lietuvos Respublikos švietimo, mokslo ir sporto ministro 2020 m. kovo 25 d. įsakymo Nr. V-443 6 punkto įgyvendinimą, vadovaudamasis Lietuvos Respublikos Vyriausybės 2012 m. vasario 29 d. nutarimo Nr. 212 (nauja redakcija patvirtinta Lietuvos Respublikos Vyriausybės 2024 m. birželio 12 d. nutarimu Nr. 475) 44 punktu:

1. N u s t a t a u reikalavimus įgaliotų aukštųjų mokyklų teikiamai informacijai apie 2024 metais vykdytą užsienio kvalifikacijų akademinį pripažinimą:

1.1. Įgaliotos aukštosios mokyklos informaciją apie 2024 metais vykdytą akademinį pripažinimą Centrui pateikia trimis etapais:

1.1.1. Iki 2024 m. gruodžio 12 d. elektroniniu paštu enicnaric@skvc.lt visos įgaliotos aukštosios mokyklos doc ar docx formatu pateikia ataskaitą, nurodytą 1 priede, parengtą taikant savianalizės metodą pagal Europos Sąjungos Erasmus+ programos finansuoto projekto metu Europos universitetų asociacijos kartu su partneriais sukurtą Prožektoriaus įrankį.

1.1.2. Iki 2025 m. sausio 31 d. Centrui elektroniniu paštu enicnaric@skvc.lt visos įgaliotos aukštosios mokyklos xls ar xlsx formatu pateikia ataskaitą apie 2024 metais priimtus akademinio pripažinimo sprendimus dėl priimtųjų studijuoti. Centrui teikiama viena įgaliotos aukštosios mokyklos ataskaita už visų institucijos padalinių ir darbuotojų, dirbančių su užsienio kvalifikacijų turėtojų pripažinimu ir priėmimu, darbą. Įgaliota aukštoji mokykla užpildo:

1.1.2.1. 2 priede nustatytą formą, jei akademinį pripažinimą 2024 m. vykdė mažiau, nei ketverius metus;

1.1.2.2. 3 priede nustatytą formą, jei akademinį pripažinimą 2024 m. vykdė daugiau, nei ketverius metus.

1.1.3. Iki 2025 m. sausio 31 d.:

1.1.3.1. Projekto „Akademinio pripažinimo sistemos stiprinimas pagal 2014-2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ įgyvendinimo priemonę 09.3.2-ESFA-V-710 „Stebėsenos, išorinio vertinimo stiprinimas ir kvalifikacijų pripažinimas“ partnerės – Kauno technologijos universitetas, Lietuvos sveikatos mokslų universitetas, VILNIUSTECH, Vilniaus universitetas, Vytauto Didžiojo universitetas, atlikusios akademinio pripažinimo procesų savianalizę, papildomai pateikia Centrui patikslintą savo veiksmų plano įgyvendinimo ataskaitą.

1.1.3.2. Kazimiero Simonavičiaus universitetas pateikia akademinio pripažinimo procesų tobulinimo plano tolesnę įgyvendinimo ataskaitą.

2. Centras, nagrinėdamas akademinį pripažinimą įgaliotose aukštosiose mokyklose, turi teisę paprašyti papildomos informacijos ir (ar) dokumentų, susijusių su individualiais akademinio pripažinimo sprendimais ir (ar) kita įgaliotos aukštosios mokyklos pateikta informacija.

3. Įgaliotoms aukštosioms mokykloms rekomenduojama tobulinti institucinę akademinio pripažinimo praktiką naudojant 1.1.1 papunktyje nurodytą klausimyną.

4. P r i p a ž į s t u netekusiu galios Studijų kokybės vertinimo centro direktoriaus 2021 m. lapkričio 23 d. įsakymą Nr. V-79 „Dėl reikalavimų įgaliotų aukštųjų mokyklų teikiamai informacijai apie priimtus užsienio kvalifikacijų akademinio pripažinimo sprendimus“.

Direktorius	Almantas Šerpatauskas